钦定古今图书集成/明伦汇编/氏族典/第258卷 > 王广之
## 钦定古今图书集成/明伦汇编/氏族典/第258卷 > 王广之

按《南齐书王广之传》：“广之，字林之，沛郡相人也。少好
弓马，便捷有勇力。宋大明中，以功补本县令。泰始初，
除宁朔将军，军主刘怀珍征殷琰于寿春，琰将刘从
筑垒相守，琰遣杜叔宝援从，怀珍遣广之等要击于
横塘，败之。时合肥城反，官军前后受敌，刘勔以马与
广之，广之去三日，攻克合肥。仍随怀珍讨淮北。军还”，
封安蛮县子，除越骑校尉，加宁朔将军、高平太守，又
除游击将军。太祖废苍梧，出广之为假节、督徐州军
事、徐州刺史。沈攸之事起，广之留京师，预平石头，仍
从太祖顿新亭。建元元年，进爵为侯。世祖即位，迁长
沙王镇军司马，出为持节、都督徐州诸军事，还为光
禄大夫。世祖见广之子珍国应堪大用，谓广之曰：“卿
可谓老蚌也。”广之曰：“臣不敢辞。”上大笑。延兴元年，以
广之为持节、督西阳汝南二郡军事。高宗诛害诸王，
遣广之征安陆王子敬于江阳。事平，进封应城县公。
建武二年，遣广之持节督司州征讨。明年，迁侍中、镇
军将军。四年卒，谥曰壮公。